проект
ОБЩИНСКИ СЪВЕТ – ЗЛАТОГРАД
НАРЕДБА № ........
за реда и условията за разполагане на преместваемите обекти, на рекламно- информационните и  монументално-декоративни елементи, и за осъществяване на рекламната дейност на територията на Община Златоград

Глава първа

ОБЩИ ПОЛОЖЕНИЯ
Чл. 1.   Тази наредба определя условията и реда за поставяне, регистриране и премахване на преместваеми обекти, на рекламно-информационните елементи (РИЕ) и монументално-декоративни елементи на територията на Община Златоград.
Чл. 2. Преместваемите обекти, рекламно-информационните и монументално-декоративни елементи по тази наредба не представляват недвижими имоти по чл. 110 от Закона за собствеността, не се нанасят в кадастралната карта, не се записват в кадастралните регистри, а за удостоверяване на правото на собственост или на други права върху тях не се съставят или издават актове, подлежащи на вписване в имотния регистър, нямат траен устройствен статут, не представляват строежи по смисъла на § 5, т. 38 от ДР на Закона за устройство на територията (ЗУТ) и не са категоризирани като строежи, съобразно чл.137 от ЗУТ.

Чл. 3.  Разпоредбите на тази наредба важат съответно и за поставянето на преместваеми обекти, рекламно-информационните и монументално-декоративни елементи към временни открити паркинги, пазари за сергийна търговия, детско или спортно съоръжение и други подобни открити обекти, разрешени по реда на наредба по чл. 55 от Закона за устройство на територията.

Чл. 4.  Преместваемите обекти,  рекламно-информационните и монументално-декоративни елементи трябва да отговарят на устройствените и строителните правила за безопасност и за подобряване на жизнената среда и естетическия облик на Община Златоград. За всички обекти, предмет на настоящата наредба се издава Разрешение за поставяне въз основа на подробна схема за поставяне и проект, одобрени от Главния архитект, с изключение на обектите по чл.37, ал.2, т.2.3 и т.2.4 от наредбата. 
Глава втора

ПРЕМЕСТВАЕМИ ОБЕКТИ

Раздел I
Видове преместваеми обекти

Чл. 5. (1) Преместваеми са обектите, поставени в поземлени имоти въз основа на разрешение за поставяне по реда на тази наредба, които служат за търговски и други обслужващи дейности и представляват павилиони, кабини, маси за сергийна търговия, както и други елементи на градското обзавеждане (обекти и елементи в обхвата на спирките на масовия градски транспорт, пейки, осветителни тела, съдове за събиране на отпадъци, чешми, фонтани, часовници и други), както и преместваемите увеселителни обекти.

             (2)  Преместваемите обекти и елементите на градското обзавеждане са: 

А. Според прикрепването си към терена, преместваемите обекти са дефинитивно определени от нормата на параграф 5, т.80 от ДР на ЗУТ.

Б.Според обвързването им с инженерната инфраструктура, преместваемите обекти биват:

1. Без връзка;

2. С временни връзки.
В. По своя характер преместваемите обекти могат да бъдат:


1. С унифициран дизайн – промишлен продукт, предназначен за серийно производство;

2. С индивидуален дизайн – предназначени за единично производство.
Г.  По своето предназначение и вид, преместваемите обекти могат да бъдат:

1. Обслужващи търговията:



1.1. Павилиони;
 

1.2. Временни базарни конструкции;


1.3. Мобилни фургони;


1.4. Навеси, свързани с терена;


1.5. Рекламни витрини и ветробрани;


1.6. Сергии, щандове;





1.7.Стелажи за печатни изделия, дребни нехранителни стоки, 
пакетирани захарни изделия, стойки и др.;





1.8.Маси за сервиране пред съществуващи заведения за хранене и развлечения;



1.9. Колички, хладилни витрини, сладолед машини, кафе-автомати, млеко-автомати, банкомати и др. съоръжения на открито;


1.10.Слънцезащитни устройства - подвижни и стационарни устройства;
            
1.11. Детски атракциони- колички, клатушки, батут и др. пред заведения за хранене и развлечения;

    

1.12. Външни стълби пред офиси, обекти за търговия и услуги и др.

            2. Обслужващи транспорта:



2.1. Навеси за спирки на масовия градски транспорт;



            
2.2. Павилиони за обслужване на
масовия градски транспорт
.

3. Обслужващи рекреацията:



3.1. Спортно, атракционно или детско съоръжение;


3.2. Паркови и улични елементи на обзавеждане.

4. Тоалетни кабини.

5. Телефонни кабини.

6. Павилиони за охрана и за други обслужващи дейности и услуги, както и такива разположени в производствени или складови зони.

7. Павилиони за други обслужващи дейности.

8. Рекламни съоръжения.
9. Обекти с обслужващо предназначение (извън изброените в т. 1- 8), поставени в частни имоти.


Раздел ІІ

Схеми за поставяне на преместваеми обекти

           Чл. 6. Разположението на всеки преместваем обект, предмет на тази наредба се определя чрез Схема за поставяне, която е задължителна за съгласуването и одобряването на проект.

           Чл. 7. Схемите за поставяне се разработват за всеки единичен обект или за група обекти. Изработват се върху извадка от кадастъра в М 1: 500, с нанесени подземни съоръжения, с нанесени тип, размери и отстояния  на преместваемите обекти. Предложенията за подробни схеми се представят от инвеститора – физическо или юридическо лице и се изработват за негова сметка от компетентни технически лица, или се изработват служебно от Дирекция “Устройство на територията”, при възлагане от Кмета на Общината.

Чл. 8. Схемите за поставяне, според собствеността върху терените, на които се разполагат преместваемите обекти биват:

   1.Схеми за поставяне на обекти върху имоти, частна собственост;
   2.Схеми за поставяне на обекти  върху терени, държавна собственост;
   3.Схеми за поставяне на обекти  върху терени, общинска собственост.
Чл. 9. Схемите за поставяне на преместваеми обекти върху имоти, частна собственост могат да се изготвят целогодишно по искане на собственика на недвижимия имот,  при спазване изискванията и ограниченията на настоящата наредба и се одобряват от Главния архитект на Общината в едномесечен срок от датата на внасянето им.

Чл. 10. Схемите за поставяне на преместваеми обекти върху  терени – публична и частна държавна собственост се изготвят по искане на възложителя – физическо или юридическо лице, съгласувано с администрацията, която стопанисва имота, или в останалите случаи от Областния управител и се одобряват от Главния архитект в едномесечен срок от датата на внасянето им.

Чл. 11. Схемите за поставяне на преместваеми обекти върху терени – публична и частна общинска собственост се изготвят по искане на възложителя – физическо или юридическо лице, или при възлагане от Кмета на Общината и се одобряват от Главния архитект в едномесечен срок от датата на внасянето им.  
Чл. 12. Подробните схеми по чл. 7  представляват виза за  проектиране по смисъла на ЗУТ.


Чл. 13. (1) Схемите по чл.7 при необходимост - преди одобряването им се внасят за разглеждане от разширен състав на Общинския експертен съвет по устройство на територията и при необходимост се съгласуват от Национален институт за недвижимо културно наследство (НИНКН) и експлоатационните дружества.


(2) Схемите по чл.7 се одобряват от Главния архитект.

Раздел ІІІ

Изисквания към преместваемите обекти
          Чл.14.(1)  Преместваемите обекти трябва:


1. да отговарят на нормите за безопасност;


2. да се поддържат в добро техническо и естетическо състояние;


3. да не нарушават условията на обитаване;


4. да не затрудняват достъпността и проходимостта на градската среда;


5. да не са поставени в нарушение на настоящата наредба и на действащото законодателство;


6. да не застрашават безопасността на движение по улиците;


7. да не са поставени върху съоръжения на инженерната инфраструктура или сервитутната им зона, съгласно съответната наредба на МРРБ;


8. да не препятстват нормалното ползване и обслужване на съседни сгради, преместваеми обекти и рекламни елементи;


9. да съответстват на приетите прототипи, когато са по типови проекти;


10. да не са поставени върху части от входове на жилищни и обществени сгради или в непосредствена близост до тях, както и в проходните пространства;


11.  да не служат за експониране на стоки от всякакъв характер извън обема на обекта или не по определения с проектната документация начин;

12. да не ограничават правилата за достъпност на средата, определени с Наредба № 6 от 26.11.2003 г. за изграждане на достъпна среда в урбанизираните територии на Министъра на регионалното развитие и благоустройството, Министъра на земеделието и горите, Министъра на труда и социалната политика и Министъра на здравеопазването;


13. да се ползва по предназначението, за което е издадено разрешението за поставяне;


14. чадърите се разполагат само пред фасадата на търговския обект;

(2) Всеки собственик или ползвател на преместваем обект е длъжен да отбележи на видно място върху обекта името, адреса и телефона си, номера и датата на издаденото разрешение за поставяне, а на преместваем обект от вида на маси за сервиране, чадъри, сенници, тенти, стойки, стелажи, външни стълби, поставени на входа на обекта за търговия и услуги, съгласно изискванията на Закона за защита на потребителите.

           Чл. 15. Преместваемите обекти трябва да отговарят на устройствените, инженерно – техническите, противопожарните и санитарно – хигиенните норми.


Чл. 16.(1) Преместваемите обекти могат да бъдат предназначени:



1. За продажба на дребни пакетирани хранителни стоки;



2. За продажба на печатни произведения;



3. За продажба  на цветя;



4. За продажба  на картини;



5. За продажба  на произведения на художествените занаяти;



6. За продажба  на цигари;



7. За продажба  на ядки, пуканки,чипс; 



8. За продажба  на сладолед;



9. За продажба  на кафе, закуски, безалкохолни напитки, бира



10. За продажба  на плодове и зеленчуци пред съществуващи магазини за плодове и зеленчуци;



11. За продажба  на лотарийни билети и тото фишове;



12. За продажба на парфюмерийни, козметични и други дребни нехранителни стоки;



13. За продажба  на стоки с акционен характер (свързани с честване на празници);



14. За услуги от битов характер;



15. За грил, скара и др.; 

                       16.Автомати за напитки и пакетирани храни;
                       17.Обекти за  други обслужващи дейности по смисъла на чл.56, ал.1 от ЗУТ;
                       18.Обекти по чл.57, ал.1 от ЗУТ;

                        19.Увеселителни обекти;
                        20.Елементи на градското обзавеждане;
                       (2) Стоките и услугите по т. 1, 6, 9, 12 и 14 се предлагат задължително само в павилиони.

            Чл. 17. Собственикът (ползвателят) на преместваемия обект отговаря за спазване на визираните изисквания


Чл. 18. (1) Преместваемите обекти не могат да бъдат поставяни и използвани:

1. В нарушение на настоящата наредба, както и на действащото законодателство;
2. В нарушение на одобрените схеми;
3. Върху реализирани озеленени площи, природни забележителности и резервати;

(2) Забранява се за преместваемите обекти по чл. 5:

1. Промяна в конструкцията и остъкляване.  Забранява се и ограждане с материали от всякакъв вид без да е одобрено с проектната документация, както и оцветяване различно от одобрения проект; 

2. Монтиране на преместваеми обекти пред витрините на обекти с друго предназначение или собственост, както  и в проходите на сгради;

Раздел ІV
Условия и процедура за поставяне на преместваеми обекти

          Чл. 19.  (1) Разрешение за поставяне на преместваеми обекти върху имоти, които не са собственост на държавата или на общината, се издава въз основа на схема за поставяне по чл.7 с указан начин на разполагане на преместваемия обект, одобрена от Главния архитект.

(2) Схемата с указан начин на разполагане определя пространственото разположение на преместваемия обект в поземления имот и неговия вид, размер и функция.

(3) Отстоянията на обектите от сгради и от регулационни и имотни граници се определят със схемата по ал. 1 съобразно правилата за строежи по Закона за устройство на територията и Наредба № 7 за правила и нормативи за устройство на отделните видове територии и устройствени зони.


Чл. 20.  (1) Изготвянето на схеми за поставяне за мероприятия на общината се извършва служебно от служители на Дирекция „Устройство на територията” или се възлага на правоспособни лица.

(2) Схемите по предходните алинеи се съгласуват в зависимост от своя обхват и предназначение с експлоатационните дружествата, държавните контролни и съгласувателни институции.

(3)  Схемите за поставяне на преместваеми обекти в паркове и градини се одобряват по реда на чл. 62, ал. 9 от ЗУТ.

           (4)  Изменения в схемите за поставяне се правят по реда на създаването им.


Чл. 21. (1)  Индивидуалните схеми за поставяне на преместваеми обекти се изработват върху кадастрална основа или приложен регулационен план, с наличните данни от надземната и подземна инфраструктура.

(2) Индивидуалните схеми за поставяне се изработват върху магнитен носител и се разпечатват в подходящ мащаб, както следва:


1. общи – показваща местоположението и вида на преместваемите обекти (единично или в група);


2. подробни – показващи функциите, точните размери на отделните преместваеми обекти и отстоянията към ограничители в публичните градски пространства.

 
Чл. 22. Всички схеми за поставяне на преместваеми обекти са публични и се съхраняват на достъпно за гражданите място в сградата на общинска администрация. 

Чл. 23.  (1) Поставяне на преместваеми обекти се извършва въз основа на разрешение за поставяне за срок до 10 (десет) години. 

(2)  Искането за издаване на разрешение за поставяне на преместваеми обекти се отправя до Главния архитект на община Златоград.
           
(3)  Искане за разрешение за поставяне може да се отправя от:


1.  собственика на имота;


2.  лице с писмен договор със собственика на имота или с изрично писмено съгласие от собственика на имота, с нотариално заверен подпис.


3.  един от съсобствениците на имота с изричното писмено съгласие на останалите съсобственици на имота, с нотариално заверени подписи

           (4)  Когато имотът е държавна или общинска собственост договорът по ал. 3, т. 2 и т. 3 се сключва по реда на Закона за държавната собственост, съответно по реда на Закона за общинската собственост и подзаконовите нормативни актове по приложението им въз основа на одобрена схема за поставяне или на скица с указан начин на поставяне.


Чл. 24. (1) За издаване на разрешение за поставяне на преместваем обект се представят следните документи:


1.  заявление-образец;


2.   проектна документация и/или сертификати за безопасност на конструкцията от производителя, съгласно Приложение №1;


3. документ за собственост, договор със собственика на имота и/или съгласие от собственника (съсобственика) на имота;


4.   съгласуване със специализираните контролни и съгласувателни органи в зависимост от вида, местоположението и предназначението на преместваемия обект по преценка на Главния архитект .

          (2) Проектната документация за преместваемите обекти и рекламните съоръжения е с обем и съдържание, определени според вида, местоположението и размера им от Главния архитект, съобразно  Приложения №1 и №2 

         (3) За преместваемите обекти по чл.5, ал.2, б.”г”, т.1.8 и т. 1.9, включително единични чадъри,  не се изисква проектна документация. Поставянето им се извършва въз основа на подробна схема за поставяне, одобрена от Главния архитект и разрешение за поставяне за срок от 1(една) година. 

        (4) След изтичане на едногодишния срок от одобряването й, подробната схема може да бъде презаверявана от Главния архитект ежегодно за срок от една година, въз основа на подадено искане, без да се заплаща такса и при условие, че отговаря на  изискванията на чл.15 от настоящата наредба. След презаверка на подробната схема  срокът на разрешението за поставяне се счита за  удължен за още една година.
 
Чл. 25. (1)   След изтичане срока на разрешението за поставяне,  преместваемият обект се премахва от собственика му за негова сметка, като теренът се възстановява в първоначалния му вид.

 
(2) В случай на предсрочно прекратяване на наемния договор, разрешението за поставяне преустановява действието си и обектът се премахва. Собственикът на преместваемият обект е длъжен за своя сметка да го премахне в 30 (тридесет) дневен срок от датата на изтичане на срока на разрешението за поставяне.

Чл. 26.(1) Издадените разрешения за поставяне се вписват и съхраняват в регистър, който се води и съхранява в Дирекция ”УТ” при Община Златоград.

(2) За преместваемите обекти върху общински терени се съставя фотоархив в Дирекция ”УТ” след регистрацията им.

Раздел V
Други елементи на градското обзавеждане


Чл. 27.  (1)Други елементи на градското обзавеждане по смисъла на тази наредба са изброените в правната норма на чл.56, ал.1 от ЗУТ.
            (2) Елементи на градското обзавеждане по ал.1 се допускат във всички зони без ограничения, в зависимост от конкретните потребности.

(3) Разрешение за поставяне на елементите по чл.27, ал.1 от настоящата наредба за елементите на градското обзавеждане се издава само в обществени и/или общодостъпни пространства въз основа на схема за поставяне, изработени по реда, предвиден за преместваеми обекти или на скица с указан начин на поставяне. Разрешението за поставяне може да бъде и за група елементи на градското обзавеждане.

           (4)  За издаване на разрешението за поставяне  на елементите по чл.27, ал.1 от настоящата наредба не се събират такси.

Чл.28.(1) Спирките на масовия градски транспорт са елементи на градското обзавеждане, разположени в определен териториален обхват и могат да съдържат обозначителни знаци, табла, спирконавеси и други съпътстващите ги обекти и елементи.

         (2) Разрешението за поставяне на елементи и обекти в обхвата на спирките на масовия градски транспорт е едно за всички обекти и елементи в обхвата на спирката на масовия градски транспорт.

Раздел VI
Регистри

Чл. 29. (1) Дирекция “УТ” организира воденето на публичен  регистър на разрешенията за поставяне на преместваеми обекти.


(2)  В регистъра по ал. 1 се вписват данни за местоположението на преместваемия обект, функцията му, титуляра на решението за поставяне и срока за поставяне и проектната документация, съгласно Приложение № 1.
Глава трета
РЕКЛАМНО-ИНФОРМАЦИОННИ  ЕЛЕМЕНТИ /РИЕ/

Раздел І

Общи положения

Чл. 30. (1)  Рекламно-информационен елемент по смисъла на тази наредба е преместваем обект със самостоятелна или полусамостоятелна конструкция, който се закрепва временно върху терен, сграда или друг обект, при необходимост и с фундамент, и служи за извършване на реклама.
            (2)   По смисъла на тази Наредба:


1. „Външна реклама” е всеки текст, обемна форма или изображение, поставени върху недвижими имоти /сгради, улици, площади, тревни площи/, върху и чрез транспортни средства, предназначени да информират обществеността или да привличат нейното внимание с търговска цел.


2. „Надпис" е всеки текст, обемна форма или изображение, закрепени върху сграда, съоръжение или преместваем търговски обект. Надписът е свързан с функцията или предназначението на даден обект.


3.„Информационно-указателна табела" е всеки текст, обемна форма или изображение, указващи местоположението на обект, сграда или друг имот.


4. „Фирмен тотем” е обемна или пластична форма, одобрена по съответния ред като фирмен корпоративен проект. Фирменият тотем се поставя в непосредствена близост до обект на фирмата.

5.„Флажни рекламни материали” са фирмени знамена, вертикални и хоризонтални транспаранти (през и успоредно на сгради по улици и площади) с изключение на национални флагове и на знамената на политическите партии и обществените организации, поставени пред или над клубовете им.

6. „Афишна колона” и „Информационно табло” са съоръжения за разлепване на плакати и/или афиши, информиращи обществеността за предстоящи културни, спортни, хуманитарни и др. подобни мероприятия. Афишните колони и обществените информационни табла служат за поставяне на безплатни афиши и съобщения на гражданите или за обществени културни, спортни, хуманитарни и други обществени прояви. Съобщения се поставят само на определените за това места – афишни колони, информационни табла, видео стени, екрани и други информационни съоръжения:
6.1 Местата за разполагане на съобщенията се определят със заповед на Кмета на Община Златоград;
6.2 На информационно табло и афишна колона се поставят информационни материали за стоки, услуги и/или дейност на едно юридическо или физическо лице на не повече от една трета от площта на таблото или колоната. 

           7.„Видео стени и екрани” са съоръжения, информиращи чрез видеоизображения.
           8. „Други видове външна реклама”.

Чл. 31.  Видовете външна реклама на територията на Община Златоград са:

1. крайпътна реклама, трайно неподвижно закрепена на терена, върху ел. стълбове, светещи рекламни касети, светещи колони, дисплеи, премостващи съоръжения, рекламни пана върху огради. 

2. реклама върху калкани (монтирани съоръжения или изрисувани стени) и покриви на сгради;


3. реклама към градския партер: офиси, магазини, заведения за обществено хранене и други обекти с обществени или обслужващи функции, разположени перпендикулярно или успоредно на фасадата;


4. реклама върху временни строителни огради;


5. реклама върху общински терени с кампаниен характер – промоции, изложения, раздаване на рекламни материали, листовки и други видове, с изключение на предизборна агитация, съгласно Изборния кодекс.


6. реклама със специализирани рекламни автомобили или такива, пригодени да носят реклама.


7. реклама върху превозни средства;


8. промоции, изложения и други видове външна реклама на територията на Община Златоград. 

Раздел ІІ
Изисквания към рекламно-информационните елементи


Чл. 32.   (1) Елементите по чл.30, ал.1 и ал.2 трябва:


1.     да отговарят на нормите за безопасност;


2.     да се поддържат в добро състояние;


3.     да не нарушават условията на обитаване и ползване на съответните имоти и сгради;


4.     да не затрудняват достъпността и проходимостта на градската среда;


5.     да не са поставени и да не се ползват в нарушение на настоящата наредба и на действащото законодателство;


6.     да не застрашават безопасността на движение по улиците като закриват или наподобяват пътни знаци;


7.     да не се поставят върху съоръжения на инженерната инфраструктура или в сервитутната им зона по начин, нарушаващ изискванията за безопасност, препятстващ достъпа до тях или създаващ затруднения за нормалната им експлоатация;


8.     да не се поставят в обхвата на спирките на масовия градски транспорт, освен съпътстващите спирката елементи с типови проекти;


9.  да не се поставят върху фасади на сгради, с изключение към търговски обекти на партерните етажи, калкани и странични фасади без прозорци или с прозорци.


10.  да не излизат извън границите на поземления имот, в който са поставени;


11. да не закриват други рекламни елементи, елементи от архитектурния вид на сградите, търговски или друг обществен обект, както и да не се затруднява подхода към тях;


12. да бъдат изработени от трайни материали, устойчиви на вятър и други атмосферни условия, съгласно нормативните изисквания;


13. да съответстват на приетите прототипи, когато рекламните елементи са по типови проекти;


14. да представляват ажурни решения в случаите на покривна реклама.


15.да не се поставят върху транспортно-комуникационните съоръжения и техните предпазни огради; 


16.  да не се поставят върху стълбове на електропреносната и електроразпределителна мрежа,  включително и когато изпълняват функции на улично осветление, с изключение на информационно-указателни табели по утвърдени типови проекти от Гл.архитект на Общината; 


17.  да не ограничават правилата за достъпност на средата определена с Наредба № 6 от 26.11.2003 г. за изграждане на достъпна среда в урбанизираните територии на министъра на регионалното развитие и благоустройството, министъра на земеделието и горите, министъра на труда и социалната политика и министъра на здравеопазването;
           (2) Забранява се поставянето на РИЕ:


1. върху сгради, обявени за паметници на културата и охраняемите зони, освен за случаите, разрешени от НИНКН;

            2.върху сграда, съоръжение или друг имот без писмено съгласие на собственика/собствениците;

             3. в обхвата на пътя с форма, цвят, съдържание и символи, наподобяващи пътни знаци или други средства за сигнализиране на пътищата, или пречат за тяхното възприемане;
            4. върху скулптурни паметници и др. елементи на декоративната пластика, както и във визуалния обсег на възприятието им;


5. върху фасадите, оградите и територията на детски градини, училища и читалища;


6. на територията на природни забележителности и резервати;


7. на територията на национални и градски паркове, с изключение на периферните им части, граничещи с пътната мрежа;


8. върху всякакъв вид дървета и едроразмерна растителност;


9. върху фасади на жилищни сгради; 


10. върху ажурни и декоративни огради;


11. върху стени на гробищни паркове, както и в самите тях;


12. върху стълбове на далекопроводната електрическа мрежа;


13. върху стълбове от системата за регулиране на движението по пътищата;

14. върху сгради на представителните държавни и общински институции;

15. върху други места, рекламирането на които изрично е забранено със закон или наредба.

            16. извършването на политическа агитация чрез РИЕ, освен в случаите, предвидени в закон;


17. пропагандирането под каквато и да е форма на омраза и насилие, расова или етническа нетърпимост;


18. използването на националното знаме за фирмена реклама;
            19. разполагането на транспаранти над уличното платно. 

            (3)  Всеки собственик или ползвател на рекламен елемент е длъжен да отбележи на видно място върху обекта името, адреса и телефона си, номера и датата на издаденото разрешение за поставяне.

            (4)  Разполагането на РИЕ към павилионите се разрешава само на определените за това места по одобрения проект и са с единична площ до 2 кв.м.

Раздел ІІІ

Схеми за поставяне на рекламно-информационните елементи


Чл. 33.(1) Разрешение за поставяне на рекламно-информационните елементи върху държавни и общински имоти се издава въз основа на схема за поставяне.


(2)  Схемите за поставяне се одобряват от главния архитект на общината. При необходимост преди одобряването се разглеждат от Общинския експертен съвет по устройство на територията. 

            (3)  При обсъждането на схемите за поставяне в работата на Общинския екс​пертен съвет по устройство на територията при необходимост участват представители на браншовите организации и сдружения с нестопанска цел, чиито членове извършват рекламна дейност чрез рекламни елементи.

Чл. 34.(1) Разрешение за поставяне на рекламни елементи върху имоти, които не са собственост на държавата или на общината, и на рекламни елементи с индивидуални проекти се издава въз основа на схема с указан начин на поставяне на рекламния елемент.

            (2) Схемата с указан начин на поставяне определя пространственото разположение на рекламния елемент и неговия размер.

Чл. 35.(1) Схемите за поставяне на рекламни елементи се изготвят върху кадастрална основа или приложен регулационен план, с наличните данни от надземната и подземна инфраструктура.

            (2) Схемите за поставяне се изработват върху магнитен носител и се разпечатват в подходящ мащаб, както следва:


1.     обща – показваща местоположението и вида на рекламните елементи (единично или в група).


2.     подробни – показващи точните размери на отделните рекламни елементи и отстоянията към ограничители в публичните градски пространства.

Раздел ІV
Поставяне, регистриране и премахване на рекламно-информационните елементи

Чл. 36.  (1) Поставяне на рекламни елементи се извършва въз основа на разрешение за поставяне.

                 (2) Искането за издаване на разрешение за поставяне на рекламни елементи се отправя до главния архитект на Община Златоград
                 (3)   Искане за разрешение за поставяне може да се отправя от:


1.   собственика на имота;


2.    лице с писмен договор със собственика на имота или с изрично писмено съгласие от собственика на имота с нотариално заверен подпис;


3.   един или няколко от съсобствениците на имота с договор или   изричното писмено съгласие на останалите съсобственици на имота, с нотариално заверени подписи;

                (4)   Когато имотът е държавна или общинска собственост договорът по ал. 3, т. 2 и т. 3 се сключва по реда на Закона за държавната собственост, съответно по реда на Закона за общинската собственост и подзаконовите нормативни актове по приложението им въз основа на одобрена схема за поставяне или на скица с указан начин на поставяне.

                 (5)   При поставяне на рекламен елемент върху сграда с режим на етажна собственост, договорът или съгласието от етажната собственост се оформят по реда на Закона за собствеността и на Закона за управление на етажната собственост (ЗУЕС).

Чл. 37. (1) До Главния архитект на Община Златоград се подават искания за одобряване на проекти и схеми за разполагане на следните видове РИЕ:

1.1 надписи, закрепени върху сгради и съоръжения;


1.2 рекламни елементи върху калкани на сгради;


1.3 видео стени и екрани;


1.4 реклама върху временни строителни огради и строителни обекти;


1.5 информационно-указателни табели над 1,5 (едно цяло и пет десети) кв.м.;


1.6 фирмени тотеми;


1.7 всички видове РИЕ над 1,5 (едно цяло и пет десети) кв.м.; 

(2) Без одобряване на проекти и схеми се допуска разполагане на следните видове РИЕ:

2.1 информационно-указателни табели до 1,5 (едно цяло и пет десети) кв.м.;

2.2 флажни рекламни материали (транспаранти);

2.3 специализирани рекламни автомобили и други мобилни реклами;

2.4 разлепване на афиши и плакати;

2.5 всички видове РИЕ под 1,5 (едно цяло и пет десети) кв.м.
(3) До кмета на Община Златоград се подават искания за „други видове външна реклама” - рекламни балони; реклама, осъществявана във въздуха, афиши за провеждане на промоции и изложения и други видове външна реклама с кампаниен характер на територията на Община Златоград.

(4) Договорите за наем за РИЕ над 1,5 (едно цяло и пет десети) кв.м., разположени на общински терен, се сключват с кмета на общината, след приключване на процедурите по отдаване по наем по чл. 22 от Наредба №2 на Общински съвет Златоград за реда за придобиване, управление и разпореждане с общинско имущество на територията на Община Златоград.

(5) Договорите за право на поставяне на РИЕ под 1,5 (едно цяло и пет десети) кв.м., флажни рекламни материали и други видове външна реклама по чл.30, ал.2, разположени на общински терен, се сключват с кмета на Община Златоград.

(6) Цената на правото на поставяне се внася в приход на Общината в размерите установени по Приложение № 10Б на чл.68 от Наредба № 8 на Общински съвет  Златоград за определянето и администрирането на местните такси  и цени на услуги.


Чл. 38. (1) Исканията за разполагане на РИЕ по чл.37, ал.1 се придружават от:


1. Скица на имота, договор за наем, документ за собственост или нотариално заверено писмено съгласие на собственика на имота, сградата или съоръжението, където ще се разполагат РИЕ;


2. Проектна документация с обем и съдържание, съобразно Приложение 2;


(2) Съгласието по ал. 1, т. 1 се дава:


1. от ведомството или организацията, стопанисващи имота, при имоти държавна собственост;


2. от ръководителя на съответното предприятие, организация и др. при имоти, притежавани от юридически лица;


3. при сгради в режим на етажна собственост при спазване изискванията на ЗУЕС- протокол от общото събрание на ЕС с взето решение за разполагане на РИЕ;
4. от физическото лице, собственик на имота, сградата или съоръжението.
.

           Чл. 39. Исканията за разполагане на РИЕ по чл.37, ал. 2 се придружават от проектна документация включваща: художествен проект, снимки, фотомонтаж и др. За  РИЕ със собствена стационарна конструкция следва да се представи и ситуационно решение/схема, одобрена от Гл.архитект на Общината.

Чл.40. Проектните документи се представят в три екземпляра, изработени и авторизирани от правоспособен проектант по смисъла на ЗУТ.

Чл.41. Проектите за крайпътна реклама на територията на Община Златоград, се съгласуват с комисията по организация и безопасност на движението.

Чл.42.(1) Постъпилите в дирекция ,,Устройство на територията” искания с проектна документация за РИЕ над 1,5 кв.м. се разглеждат от Главния архитект. Главният архитект следва да се произнесе в едномесечен срок от постъпване на искането за разполагане на РИЕ. 

            (2). Преди одобряване от Главния архитект на Община Златоград на проекти за разполагане на РИЕ върху покриви, калкани и други части на сградите в лошо техническо или физическо състояние, Главният архитект предлага на кмета на общината да се предприемат действия по чл. 195 и следващите от ЗУТ.
(3). Главният архитект:
1. Одобрява схемите за поставяне на РИЕ над 1,5 (едно цяло и пет десети)  кв.м.

2.  Съгласува и одобрява проектите  за РИЕ над 1,5 (едно цяло и пет десети)  кв. м.

3. Издава разрешения за поставяне на РИЕ или прави отказ, в сроковете установени от Административно-процесуалния кодекс (АПК).

Чл.43. Главния архитект на Община Златоград предоставя на вносителя писмен отговор в частта, отнасяща се за съответния обект.

Чл. 44. Главният архитект може да откаже издаване на разрешение за поставяне на РИЕ, когато:


1. РИЕ не отговарят на изискванията на закона, други нормативни актове, както и на настоящата наредба;


2. заявителят е извършил нарушение на изискванията, респ. забраните на тази наредба, или сключените с общината договори и не го е отстранил;


3. вече има издадено друго разрешение за разполагане на РИЕ върху или в непосредствена близост до мястото, посочено от заявителя или е постъпило друго искане с по-ранна дата за разполагане на РИЕ върху същото място;


4. заявеният РИЕ не се вписва в прилежащия градски архитектурен дизайн;


5. РИЕ вече е монтиран без разглеждани и одобрени проекти.

Чл.45. Проектната документация се подписва от лица с проектантска правоспособност.

Чл.46. (1) Разрешение за поставяне на рекламни елементи се издава за срока на договора, съгласието или споразумението със собственика на имота.

              (2) В случай на предсрочно прекратяване на договорите или споразуменията по ал. 1, срокът на разрешението за поставяне се счита автоматично за изтекъл и обектите се премахват.

              (3) Собственикът на рекламния елемент е длъжен за своя сметка да го премахне в седемдневен срок от датата на изтичане на срока на разрешението за поставяне.

              (4)    В случай на удължаване срока на договорите или споразуменията за рекламни елементи върху имоти, които не са държавна или общинска собственост, автоматично се удължава и срокът на издаденото разрешение за поставяне.

Чл.47. (1) Дирекция “УТ” организира воденето на публичен регистър на разрешенията за поставяне на рекламни елементи.

(2) В регистъра по ал. 1 се вписват данни за местоположението, вида на елемента, титуляра на разрешението за поставяне и срока за поставяне.

Глава четвърта

ИНФОРМАЦИОННИ ЕЛЕМЕНТИ

Раздел І 

Надписи

Чл. 48. (1) Надписи са информационни елементи, съдържащи само наименованието, търговската марка и/или дейността на лице в конкретен обект и които се поставят в/на недвижимия имот, в който се намира седалището или дейността на лицето.

         (2) Надписи могат да бъдат поставяни:

1.  върху козирки, навеси и маркизи към партерните части на сградите непосредствено принадлежащи към обекта, чиято функция обозначават;

2.  вертикално или хоризонтално по фасадите когато функцията, която обозначават се осъществява от площта на  нежилищната сграда, в която се осъществява дейността на лицето.

          (3) Когато  надписа е поставен на козирки, навеси и маркизи на приземните етажи, той не може да ги надвишава с повече от 1 м, както и да закрива отвори по фасадата на сградата.

          (4)  Когато надписа се издава от фасадата на сградата, на която е поставен, неговият най-отдалечен край не може да бъде на повече от 1,50 м от фасадата, а когато е поставен на височина под 2,50 м от нивото на прилежащия терен, не може да се издава от фасадата на сградата повече от 0,15 м. Надписът не може да се издава от фасадата на сградата повече от 0,15 м, когато е разположен на височина под 2,50 м от нивото на терена.

          (5) Надпис, закрепен върху сграда или съоръжениe е неразделна част от архитектурния облик на сградата или обекта и се одобрява с проект. Той може да оформя издатина на фасадата на сградата или стената на обекта не повече от 0.25 м. 

         (6) За надпис, залепен или изписан върху витрина на обект не се изисква одобряване на проект. Същият трябва да отговаря на изискванията на наредбата. 

Чл. 49. (1) Надписите се одобряват с инвестиционния проект за изграждане или преустройство на обекта, който обозначават.

            (2)  В случаите, когато поставянето на надписи не е свързано с изг​раждане или преустройство на даден обект, проектът на фирмения надпис се одобрява от главния архитект.

            (3) Не се изисква одобрение за поставяне на  надписи с размер до 0,25 м2, когато същите са поставени на нивото на партера и успоредно на стената.

(4) Надписи и други видове РИЕ, за които не се изисква одобряване на проект следва да са безопасно осигурени и съобразени с изискванията на наредбата. Отговорни за редовността и безопасността на надпис и РИЕ по смисъла на тази наредба са ползвателите на обектите, за които са предназначени.

Чл. 50.  Надписите са собственост на собствениците или ползвателите на обектите, за които са предназначени.

Чл. 51. (1) Отговорност за редовността на  надписите по смисъла на тази наредба носят ползвателите на обектите, за които са предназначени.

            (2)  Надписите следва да бъдат свалени от ползващото ги лице в 3-дневен срок от прекратяването на съответната дейност на обекта.

Чл. 52.  Фасадите на търговските обекти, извън витрините и на одобрените с инвестиционния проект места, не могат да се ползват за излъчване на рекламни послания.
Раздел ІІ

Информационно-указателни табели, фирмени тотеми и флажни рекламни материали

Чл. 53. (1) Информационно-указателните табели обозначават определени обекти или дейности или упътват към местоположението им. Информационно-указателната табела може да съдържа само наименование (лого) на фирмата, адрес на български език, указателна стрелка и обозначение за разстояние в цифри. Информационно-указателна табела не може да служи за излъчване на рекламни послания.

              (2)  Информационно-указателни табели по унифициран проект се разполагат върху електрически стълбове. Табелите изключват указателните знаци, описани в Закона за движение по пътищата и Правилника за неговото прилагане. Вертикалният им ръб, ориентиран към уличното платно, е на разстояние не по-малко от 0,50 м от края на уличното платно, а долния хоризонтален – на височина не по-малко от 2,50 м от нивото на терена. Размерът на рекламната площ е от 0,7 кв.м. едностранно (1,40 кв.м – двустранно) до 1 кв.м – едностранно (2 кв.м – двустранно).

               (3) Върху елементите по чл.32, ал.1, т.16 могат да се поставят само  информационно-указателни табели въз основа на разрешение за поставяне и  проектна документация по чл. 39.

Чл. 54. (1) Подвижни (преносими) информационно указателни табели обозначават определени обекти или дейност или упътват към местоположението. Същите могат да съдържат фирма, лого, адрес, указателна стрелка, информация за дейността на обекта /предлагани стоки и услуги/

(2)  Подвижни (преносими) информационно – указателни табели могат да се поставят върху тротоарите, в близост до търговския обект, чиито нахождение указва, след представяне на проектна документация по чл. 39.
           (3) Размерът на информационната площ на подвижните указателни табели е от 0,7 кв.м едностранно (1,40 кв.м – двустранно) до 1 кв.м – едностранно (2 кв.м – двустранно), височина – до 1,50 м.

Чл. 55.  Флажни рекламни материали с временен характер се разполагат между, респ. върху електрически стълбове. Те се монтират за срок не по-дълъг от един месец. Транспарантите и хоругви се поставят след представяне на проектна документация по чл. 39.
.


Чл. 56. (1) Фирменият тотем представлява индивидуален рекламен монументално-декоративен елемент, обозначаващ местонахождението на обект.

              (2)  Фирменият тотем може се постави само в непосредствена близост до обозначения обект - в границите на урегулирания поземлен имот, в който се намира;
             (3) Поставянето на фирмен тотем може да бъде предвидено с инвестиционния проект за изграждане на обекта и да се допусне с общото разрешение за строеж, както и по отделни индивидуални проекти и разрешение за поставяне;
(4) За един обект може да се поставя само един фирмен тотем.

Раздел ІІІ

Временни  информационни  елементи
Чл. 57.   Временните информационни елементи съдържат информация, свързана с конкретни икономически, социални, културни, политически и спортни прояви с фиксирано времетраене, посочено в текста на изписаната информация. С такива елементи не могат да се рекламират стоки или услуги.
Чл. 58   Временните информационни елементи се поставят за срок не по-дълъг от 14 дни въз основа на разрешение на Главния архитект на Община Златоград или упълномощено от него лице.
Чл. 59. Върху сгради могат да се поставят временни надписи за събития, които се осъществяват в сградата.
Чл. 60.  Не се разрешава ползването на дървета или друга растителност за закрепване на временни информационни елементи, както и излъчването на рекламни послания чрез временни рекламно-информационни елементи в полза на търговци, продукти и събития без връзка с конкретната проява.
Чл. 61.   Главния архитект на Общината може да разреши поставяне на временни информационни елементи в общински имоти, във връзка със събития от общинско, национално или международно значение с некомерсиален характер.
Чл. 62.  Временните информационни елементи се демонтират до три дни след изтичане на срока на разрешаването им от собственика или ползващото информацията лице.

Глава пета
ОБЩЕСТВЕНИ  ИНФОРМАЦИОННИ И МОНУМЕНТАЛНО-ДЕКОРАТИВНИ ЕЛЕМЕНТИ

Раздел І

Обществени  информационни елементи
Чл. 63.  Обществените информационни елементи служат за разпространение на обществена информация, чрез обществени информационно-указателни табели, афишни колони и обществени информационни табла.
Чл. 64.   Обществените информационните елементи са с типови проекти, утвърдени от главния архитект на общината за територията на цялата община по предложение на Общинския експертен съвет по устройство на територията.
Чл. 65.  (1) Обществените информационно-указателните табели обозначават местонахождението на обществени обекти, изискване за спазване на определено поведение, наименования на улици, площади и др. или упътват към местоположението на определен обект или дейност.
(2) Обществените информационно-указателните табели се поставят от общинската администрация в публичното градско пространство, както и безвъзмездно върху сгради, огради и други елементи, които не са общинска собственост.
Чл. 66. (1) Афишните колони и обществените информационни табла служат за поставяне на безплатни съобщения на гражданите или за обществени културни, спортни, хуманитарни и други обществени прояви.
(2)  Афишните колони и обществените информационни табла се поставят от общината в общински имоти въз основа на схема, одобрена по реда за одобряване на схема за поставяне на рекламни елементи. Афишните колони и обществените информационни табла са общинска собственост.
(3)  Забранява се разлепването на афиши, плакати, листовки, некролози и други обществени информационни елементи по стълбовете на уличното осветление, електропреносната и електроразпределителна мрежа, контейнерите за събиране на твърди битови отпадъци, фасади на сгради, върху дървета и едроразмерна растителност както и на всякакви други непредвидени за целта места.

(4) При разполагането на съобщения, плакати и други информационни материали не трябва да се закриват други материали, преди завършване на проявата, за която съобщава.

(5) Възложители, организатори и изпълнители на мероприятие, за което съобщението информира, са длъжни да премахнат съобщението и да приведат обекта (мястото) в първоначален вид, при условие, че съобщението не е поставено на определените за това места.

Чл. 67.  За премахване или увреждане по какъвто и да било начин на информационни елементи се налагат санкции по Глава девета.
Раздел ІІ

Монументално-декоративни елементи
Чл. 68. (1)  Монументално-декоративните елементи служат за общо оформяне на градската среда и за обозначаване на значими събития за общината и за страната и не са предназначени да излъчват каквито и да било рекламни послания или да служат за търговска дейност

(2)  Главният архитект на общината разрешава въз основа на проекти поставянето  монументално-декоративните елементи, съобразно правилата приети с решение на Общински съвет Златоград. 
Чл. 69. За премахване или увреждане по какъвто и да било начин на декоративно-монументалните елементи се налагат санкции по Глава девета.

Глава шеста
ОСЪЩЕСТВЯВАНЕ НА РЕКЛАМНА ДЕЙНОСТ

Чл. 70. (1) Рекламна дейност по смисъла на тази наредба е всяко отправено рекламно послание към неограничен кръг адресати чрез градското пространство, с цел да се стимулира реализация на стоки или услуги.
(2) Рекламното послание може да се съдържа в текст, изображение, обемна форма или друго визуално внушение, в т.ч. и провеждането на целеви мероприятия.

(3) Тази наредба не урежда обществени отношения свързани с осъществяване на  рекламна дейност, посредством електронни медии и печатни издания.
Чл. 71. Рекламната дейност се упражнява чрез следните  рекламни средства:

1. рекламни елементи;

2. чрез рекламни превозни средства;

3. реклама по строежи;

4. художествени рекламни изображения;

5. чрез провеждане на целеви рекламни мероприятия, провеждани в публичните пространства за широко обществено ползване.
 Чл. 72. (1) Рекламната дейност се осъществява при спазване на следните изисквания:

1. да не представлява реклама забранена със закон, както и да не  накърнява общоприетите морални ценности;

2. рекламните послания да не съдържат, под каквато и да е форма, омраза, насилие, расова и етническа или политическа нетърпимост;

3. рекламните послания да не съдържат невярна или подвеждаща информация;

4. да не нарушава правилата за търговия и защита на потребителите;

5. да се използват  форми и носители, отговарящи на нормативните изисквания за ползването им с такова предназначение;

6. рекламните послания да не са с текстове, изписани само на чужд език;

7. рекламните послания да не накърняват правата и доброто име на физически или юридически лица, както и да не представлява реклама на стоки или услуги посредством твърдения за недостатъци на други стоки и услуги.

(2) Всеки собственик или ползвател на рекламен елемент е длъжен да отбележи на видно място върху обекта, на български език: името/фирмата, адрес и телефон за контакт.

(3) Забранява се рекламирането на:

1. наркотични и психотропни средства;

2. лекарствени средства, за които има забрана или ограничения, предвидени в специални нормативни актове;

3. тютюн и тютюневи изделия; спиртни напитки в нарушение на чл. 55 от Закона за здравето и чл. 35 от Закона за тютюна и тютюневите изделия; 

5. порнографски материали;

6. оръжия;

7. определена религия или религиозна общност.

(4) Забранява се разполагането на РИЕ, които:

1. съдържат заблуждаваща или непочтена реклама по смисъла на чл. 32 и чл. 33 от Закона за защита на конкуренцията. 

2. рекламират несъществуващи качества на стоки или услуги или приписват несъществуващи недостатъци на стоки или услуги на конкурент

Чл. 73. (1) Рекламна дейност със специализирани рекламни автомобили или с такива, пригодени за извършване на рекламна дейност, реклама от въздуха с помощта на летателни апарати, вкл. рекламни балони се осъществява на територията на Общината след съгласуване с кмета на общината.

(2) Върху превозни средства може да се постави реклама чрез табели, надписи и емблеми, ако те не са в противоречие с действащите нормативни актове.

(3) Рекламната дейност със специализирани рекламни автомобили или с такива, пригодени за извършване на рекламна дейност има кампаниен характер.
(4) Специализирани рекламни автомобили и такива, пригодени за извършване на рекламна дейност, са автомобили с високоговорители, с поставени рекламни макети върху тях. В случаите, когато същите са с видоизменена конструкция и обем, е необходимо да притежават удостоверения от Изпълнителна агенция „Автомобилна администрация” за изменение в конструкцията на регистрирано ППС.

Чл.74. (1) Рекламна дейност върху строежи е разполагането на всякакви носители на реклама извън информационните табели на строителните обекти, изискуеми по чл. 157, ал. 5 от ЗУТ. На един строеж може да се поставя една табела, с площ не по-голяма от 0,70 м2.

(2)  Всички останали площи по оградата, покритията на скелето или по самия строеж, както и елементи или табели върху поземления имот, в който се извършва строителството, които се ползват за отправяне на рекламни послания на възложителя, строителя, проектанта, консултанта и/или на други лица, представляват осъществяване на рекламна дейност. Местата и средствата за осъществяване на тази дейност се определят от органа издал разрешението за строеж и представляват част от проектната документация на обекта.

(3)  Не се разрешава лепенето на афиши, плакати и други обяви по оградите на строителните обекти.
Чл. 75.  При саниране на фасадите на съществуващи сгради се разрешава със заповед на главния архитект на общината да се извършва рекламна дейност върху площта на покритията на скелето за срока на строително-ремонтните и възстановителни работи, но за не повече от дванадесет месеца.
Чл.76.(1) Кампанийната (акционна) реклама представлява организиране на представяне на стоки и/или търговска дейност чрез ревюта, хепънинги, промоции, раздаване на рекламни листовки, брошури, мостри,  фестове, изложения и др.

 (2)   Осъществяването на рекламна дейност чрез кампанийна реклама не може да нарушава обществения ред и спокойствието на гражданите, следва да се провежда при спазване изискванията на  раздел ІІ от Наредба № 1  за осигуряване на обществения ред в Община Златоград.

Чл. 77.(1) Художествените рекламни изображения представляват рисувани рекламни послания върху непокрити калканни стени на сгради или върху други естествени или изкуствени обекти.
(2) Художествените рекламни изображения не могат да се поставят върху фасади на сгради, в обхвата на улици, обществени паркинги и пътни платна.
Чл.78. (1) Рекламна дейност, извършвана чрез прожекционни апарати върху сгради и други естествени или изкуствени обекти, се допуска с разрешение на  Главния архитект на община или упълномощено от него лице.

(2)Не се разрешава прожекционните апарати да се разполагат върху общински имоти.
            (3)Не се разрешава извършване на рекламна дейност чрез средствата по ал. 1:

1.Върху жилищни сгради; 

2.В непосредствена близост о т жилищни сгради; 

3.Без съгласие на собственика на сградата или обекта, върху който се прожектират рекламните послания; 

4.Върху обекти, разположени в терени на зелената система; 

5.По начин, който да застрашава безопасността на движение;
Глава седма

РЕД ЗА ПРЕМАХВАНЕ НА ПРЕМЕСТВАЕМИТЕ ОБЕКТИ. АДМИНИСТРАТИВНО-НАКАЗАТЕЛНИ РАЗПОРЕДБИ

Чл. 79.  Кметът на общината упражнява общ надзор по спазването на тази наредба.
Чл. 80.  (1) Обектите по чл.56, ал.1 и чл. 57 от ЗУТ се премахват в случаите посочени в чл.57а, ал.1 от ЗУТ, както и когато: 
1. са поставени в нарушение на изискванията и забраните,  визирани в настоящата наредба;
2. са поставени без необходимите одобрени проекти, подробни схеми и/или без разрешение за поставяне;
3. преместваемите обекти, рекламни, информационни и монументално-декоративни елементи са поставени в отклонение от одобрените проекти, подробни схеми и/ или разрешение за поставяне;



4. при неплащане на наемна цена или такса за повече от 1 месец;
5. не са извършени в указания срок направените предписания;


6.обектът не се използва по предназначение, съобразно издаденото разрешение за поставяне;
7.подробната схема или проектът са одобрени в отклонение от действащите нормативни актове;
(2)  Обстоятелствата по ал.1 се установяват с констативен акт съставен от лицата по чл. 223, ал. 2 ЗУТ.
(3)  При наличие на предпоставките по чл.80, ал.1 от наредбата, кметът на общината издава заповед за премахване на обектите по чл.56, ал.1 и чл. 57 ЗУТ.
(4)  Ако в указания в заповедта по ал. 2 срок преместваемият обект, рекламния, информационния или монументално-декоративния елемент не бъде премахнат, същият се премахва принудително от Община Златоград за сметка на нарушителя, като му се указва срок за доброволно изпълнение на заповедта за премахване, съобразно чл.277 АПК.

(5) Преместваемите обекти се демонтират за сметка на собственика. Премахването и освобождаването на имота – става за сметка на нарушителя. Информационно-указателни табели, транспаранти, хоругви и други, поставени на общински терен, в нарушение на тази наредба, се демонтират от Общинска Златоград за сметка на собственика на същите.

  (6) Премахването на обектите или съоръженията по чл.80, ал.1  се удостоверява с констативен протокол от служители на общинската администрация.

  (7) Когато обектите или съоръженията по ал. 1  са с неизвестен собственик и са поставени върху имот, общинска собственост, след изтичане на определения срок за доброволно изпълнение, същите се изземват в полза на Общината.

  (8) При извършване на действията по премахване на обекта се съставя протокол за направените разходи, въз основа на който Общината се снабдява с изпълнителен лист за вземанията срещу собственика на премахнатия обект, по реда на ГПК.

Чл. 81. (1) За нарушения по тази наредба на виновните лица се съставят актове за установяване на административни нарушения от служители при Община Златоград. Кметът на общината или упълномощено от него лице издава наказателно постановление, с което налага глоба на физически лица, а на еднолични търговци (ЕТ) и юридически лица – имуществена санкция. 
(2) Служителите по чл. 223, ал. 2 от Закона за устройство на територията в Община Златоград, могат да издават предписание за преустановяване на извършваното нарушение в определения от тях срок.

Чл. 82. Административно-наказателното производство се реализира по реда на Закона за административните нарушения и наказания (ЗАНН).
Чл. 83. (1) За поставяне без разрешение за поставяне на преместваем обект или на рекламен елемент се налагат глоби за физически лица и имуществени санкции за юридически лица, както следва: 

1. За поставяне на преместваем обект - глоба от 200 до 1 000 лв. за физически лица и имуществена санкция от 300 до 3 000 лв. за ЕТ и юридически лица;

2.   За поставяне на преместваем обект - маса за сервиране пред заведение за хранене и развлечение -глоба от 50 до 500 лв. за физически лица и имуществена санкция от 100 до 2 000 лв. за ЕТ и юридически лица;

3.   За поставяне на рекламен елемент с рекламна площ от 12 и повече квадратни метра - глоба от 200 до 2 000 лв за физически лица и имуществена санкция от 300 лв. да 3 000 лв. за ЕТ и юридически лица;

4.   За поставяне на рекламен елемент с рекламна площ от 4 до 12 квадратни метра - глоба от  150 до 1 000 лв. за физически лица и имуществена санкция от 200 до 2 000 лв. за ЕТ и юридически лица;

5.   За поставяне на рекламен елемент с рекламна площ до 4 квадратни метра - глоба от 100 до 500 лв. за физически лица и имуществена санкция от 200 до 1 000 лв, за ЕТ и юридически лица;

6.   За поставяне на фирмен тотем - глоба от 100 до 500 лв. за физически лица и имуществена санкция от 2 00 до 1 000 лв. за ЕТ и юридически лица;

7.   За поставяне на информационно - указателна табела -глоба от 100 до 500 лв. за физически лица и имуществена санкция от 2 00 до 1 000 лв. за ЕТ и юридически лица;

8.   За поставяне на надписи - глоба от 100 до 500 лв. за физически лица и имуществена санкция от 200 до 1 000 лв. за ЕТ и юридически лица;

9. За поставяне на покривни ажурни рекламни елементи - глоба от 200 до 1 000 лв. за физически лица и имуществена санкция от 300 до 1 500 лв. за ЕТ и юридически лица.

(2) За поставяне в отклонение от издаденото разрешение за поставяне на преместваем обект или на рекламен елемент се налагат глоби за физически лица и имуществена санкция на ЕТ и юридически лица:

1. За поставяне на преместваем обект - глоба от 100 до 1000 лв. за физически лица и имуществена санкция от 200 до 2 000 лв. за ЕТ и юридически лица;

2.   За поставяне на преместваем обект -маса -глоба от 100 до 300 лв. за физически лица и имуществена санкция от 200 до 1 000 лв. за ЕТ и юридически лица;

3.   За поставяне на рекламен елемент с рекламна площ от 12 и повече квадратни метра - глоба от 150 до 1 000 лв за физически лица и имуществена санкция от 250 лв. да 2 000 лв. за ЕТ и юридически лица;

4.   За поставяне на рекламен елемент с рекламна площ от 4 до 12 квадратни метра - глоба от  100 до 500 лв. за физически лица и имуществена санкция от 200 до 1 500 лв. за ЕТ и юридически лица;

5.   За поставяне на рекламен елемент с рекламна площ до 4 квадратни метра - глоба от 150 до 300 лв. за физически лица и имуществена санкция от 150 до 1 000 лв, за ЕТ и юридически лица;

6.   За поставяне на фирмен тотем - глоба от 100 до 300 лв. за физически лица и имуществена санкция от 2 00 до 1 500 лв. за ЕТ и юридически лица;

7.   За поставяне на информационно - указателна табела -глоба от 100 до 300 лв. за физически лица и имуществена санкция от 2 00 до 1 000 лв. за ЕТ и юридически лица;

8.   За поставяне на надписи - глоба от 100 до 300 лв. за физически лица и имуществена санкция от 200 до 1 000 лв. за ЕТ и юридически лица;

9. За поставяне на покривни ажурни рекламни елементи - глоба от 200 до 300 лв. за физически лица и имуществена санкция от 200 до 1 000 лв. за ЕТ и юридически лица.

10.За поставяне на информационни материали /афиши, плакати, обяви и други/ на нерегламентирани за целта места - глоба от 100 до 500 лв. за физически лица и имуществена санкция от 2 00 до 1 000 лв. за ЕТ и юридически лица;
 (3) Когато нарушенията по ал.1, 2 са извършени в обществени озеленени площи или ако за поставяне на обекта или на елемента са наранени или са премахнати дървета, долната граница на глобите или санкциите се удвояват.

  (4) Когато нарушителят по ал.2 не приведе в дадения му от административния орган срок преместваемия обект или рекламен елемент в съответствие с, издаденото разрешение за поставяне, то губи правно действие, а преместваемият обект или рекламен елемент се премахват по реда на тази наредба.
Чл.84.  За други нарушения на тази наредба се налага глоба за физически лица в размер от 100 до 2 000 лв., а за еднолични търговци и юридически лица с имуществена санкция в размер от 200 до 5 000 лв.
Чл.85. Когато едно и също лице в рамките на две години извърши повторно нарушение по тази глава, за повторното нарушение се налага максимално допустимата глоба или имуществена санкция.
Чл.86.  За неуредени в тази глава въпроси се прилага Законът за устройство на територията, Административно-процесуалният кодекс и  Законът за административните нарушения и наказания.
ДОПЪЛНИТЕЛНИ РАЗПОРЕДБИ

§ 1.  По смисъла на тази наредба:

1. „Рекламна площ” по смисъла на тази наредба е всяка площ на рекламен елемент, сграда или друг обект, предназначена или използвана за извършване на рекламна дейност. Рекламна площ на ажурна реклама (фирмено лого, надпис и други подобни), които не са поставени върху носеща плоскост е площта на правоъгълния контур, обхващащ най-външните точки на рекламата. Рекламна площ на реклама, разположена върху носеща плоскост е площта на носещата плоскост. Рекламна площ на обемна фигура е площта на най-големия правоъгълен контур, обхващащ най-външните точки на обемната фигура.
§ 2. (1) Кметът и главният архитект на общината могат да прехвърлят свои функции по тази наредба на други длъжностни лица от общинската администрация.
(2) Функциите на кмета и на главния архитект на общината по тази наредба, произтичащи непосредствено от разпоредбите на Закона за устройство на територията могат да се прехвърлят на други длъжностни лица от общинската администрация по реда на § 1, ал.3 и ал.4  от Допълнителните разпоредби на Закона за устройство на територията.
§ 3. (1) Указания по прилагането на тази наредба се дават от кмета и от главния архитект на общината.

(2)  Указанията по ал. 1 се публикуват в сайта на Община Златоград.

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 4.  (1) Започнатите производства за поставяне на преместваеми обекти, рекламни елементи се привеждат в съответствие с настоящата наредба.

(2) Собствениците на преместваеми обекти, рекламни, информационни и декоративно-монументални елементи, поставени без правно основание, са длъжни да ги премахнат за своя сметка в 3-месечен срок от влизане в сила на тази наредба. При неизпълнение на това задължение обектите и/или елементите се премахват принудително, а на нарушителите се налагат санкции по Глава девета.
§5. Настоящата Наредба №…….. за реда и условията за разполагане на преместваемите обекти, за рекламните, информационни и монументално-декоративни елементи и за рекламната дейност на територията на Община Златоград отменя Наредба №3 за рекламната дейност на територията на община Златоград, приета с Решение № Д 646/10.05.2010г. (в сила от 01.06.2010г.) на Общински съвет Златоград  по Протокол № 54 от 10.05.2010г.; спряна за изпъление до 01.01.2012г. с Решение № Д 712/20.08.2010г. по Протокол № 59 от 20.08.2012г., изменена и допълнена с решение № Е 217/26.02.2012г. по Протокол № 19 от 26.06.2012г. (в сила от 01.07.2012г. и Наредба №10 за реда и условията за разполагане на преместваеми обекти за търговски и други обслужващи дейности на териториата на Община Златоград, приета с   Решение № Г 205/24.01.2005г. по Протокол № 25 от 24.01.2005 г. на Общински съвет Златоград, влязло в сила на 14.02.2015г.
§ 6. (1)  Собствениците на заварени преместваеми обекти, рекламни елементи и фирмени надписи, поставени върху имоти държавна или частна собственост на правно основание — сключен договор за наем или одобрена подробна схема, но без разрешение за поставяне, са длъжни в 6-месечен срок от влизане на наредбата в сила, да подадат заявление за издаване на разрешение за поставяне комплектовано съобразно изискванията на настоящата наредба. 

(2)   За неизпълнение на задължението по ал. 1 се носи отговорност по Глава седма от настоящата наредбата.
§7.  Тази наредба се приема на основание чл. 21, ал.2 от Закона за местното самоуправление и местната администрация, чл. 56, ал.2 и чл. 57, ал. 1 от Закона за устройство на територията и чл. 79 от Административно-процесуалния кодекс, като Приложение №1 и Приложение №2 са неразделна част от същата. Наредбата влиза в сила от ................................................
§8. В Наредба № 8 за определянето и администрирането на местни такси и цени на услуги се правят следните измемения:

1. Чл.68 се допълва със следният текст: «… и Прилжение № 10Б»;

2. Създава се ново приложение № 10Б към чл.68 със следното съдържание:





Приложение № 10Б към чл.68


ЦЕНА ЗА ЗАПЛАЩАНЕ НА ПРАВО ЗА ПОСТАВЯНЕ НА РИЕ (РЕКЛАМНО-ИНФОРМАЦИОННИ ЕЛЕМЕНТИ):


І. Цени за заплащане право на поставяне на РИЕ:


1. За големогабаритни рекламни съоръжения (РС) от тип билборд –базова цена 20.00 лв./кв.м./месечно;

2.За провеждане на рекламно шествие – 35,00 лв./денонощие;


3. За реклама върху флажни рекламни материали с временен характер (транспаранти и хоругви) с максимална площ до 3 кв.м. - 40 лв./кв.м./ на месец;


4. За рисувана реклама на калканни стени – 0, 40 лв./на кв.м./месечно;


5. За разполагане на РС върху табла, огради, стени, калкани, фасади, покриви, витрини и др. – 4,20 лв. до един кв.м./месечно; 50,40 лв. на година с изключение на голямогабаритни РС тип билборд;

6. За фирмени указателни табели с примерно съдържание - име на фирмата, инициали, запазен знак, адрес, телефон, предмет на дейност, указателна стрелка, отстояние и други, подвижни или на самостоятелни стойки, разположени на общински площи (тревни пространства, тротоари) - 15, 00 лв. до един кв.м./месечно;


7. За разполагане на светлинни РС (от собствен ел.източник), върху табла на огради, стени, калкани, фасади, покриви, витрини и др. - 5,00 лв. до един кв.м./месечно; 60,00 лв./година;


8. За светлинни РС (от собствен ел. източник) на самостоятелни стойки, разположени на общински площи (тревни пространства тротоари и др.) - 30,00 лв.кв.м./месечно;


9. За реклама на флажни елементи (знамена на самостоятелни стойки, фасади, стълбове и др.) - 4, 00 лв. за брой на месец до 2 кв.м.;

10. За информационни РС, тип “Тотем” – 20.00 лв/кв.м месечно;

11. За извършване на реклама чрез балони, дирижабли и други – 100.00 лв./ ден.


ІІ.  Цени за рекламни услуги:


1. Монтаж на 1бр. винтил върху билборд тип „Пиза” или друг тип с монтирани опъвателни устройства – 20 лв.


2.  Поставяне на постер, отпечатан върху самозалепващо фолио на билборд или друго рекламно съоръжение с твърдо дъно – 3,00 лв./ кв.м.

3. Залепване на хартиен пострер с лепило върху рекламно съоръжение с твърдо дъно – 2,00 лв./кв.м.

4. Залепване на хартиен постер върху плат и монтаж върху билборд тип “Пиза” – 4.00 лв./ кв.м.

5. Монтаж/демонтаж и смяна на рекламни съоръжения върху стълбове от електрическата и контактната мрежа:

до 1 кв. м. – 12,00 лв.

над 1 кв.м. – 18.00 лв.


6.  Монтаж и демонтаж на 1 бр. транспарант – 25,00 лв.


7. Разлепване на афиши:


до 25  бр. – 0,30 лв. / бр.


до 50 бр. – 0,20 лв./ бр.


до 100 бр. – 0,15 лв./ бр.


от 200 до 1000 бр. – 0,10 лв./ бр.

ПРИЛОЖЕНИЯ:

Приложение  №1
ОБЕМ И СЪДЪРЖАНИЕ НА ПРОЕКТНА ДОКУМЕНТАЦИЯ, ПО КОЯТО СЕ ИЗДАВА РАЗРЕШЕНИЕ ЗА ПОСТАВЯНЕ НА ПРЕМЕСТВАЕМИ ОБЕКТИ И ЕЛЕМЕНТИ НА ГРАДСКО ОБЗАВЕЖДАНЕ
І. За преместваеми обекти – павилиони, базарни конструкции, шатри и др.

1.  Архитектурна част:
1.1. Ситуационно решение в М 1:500 или 1:200, изясняващо графично и с коти разполагането на обекта в план, отстояния до прилежащите регулационни линии, до други преместваеми обекти, рекламни елементи и ограничители в градската среда (стълбове, шахти, дървета и др.), подходи, входове и рампи към прилежащи обществено-обслужващи или жилищни обекти с траен устройствен статут. В случаите, в които се изисква схема за поставяне, ситуационното решение се изработва в съответствие с одобрената схема, като се прилага копие от нея и съгласуване с експлоатиращите дружества на инженерната инфраструктура. Ограждането с различни по вид материали, в случай, че се предвижда извършване на такова, следва да е показано в проекта, с оглед одобряване на проектната документация;
1.2. Разпределение, фасади, характерни хоризонтални и вертикални разрези в   М 1:50, 1:20, 1:10;
1.3. Обяснителна записка;
1.4. Начин на  обзавеждане;
1.5 Проект за графично и цветово оформление;
1.6. Други допълнителни материали (перспективи, макети, колажи и др.), доказващи адаптиране на обекта в градската среда – по преценка на главния архитект;
2.  Инженерна част:
2.1. Конструктивен проект;
2.2. Проект (становище) за ел. инсталации с указан начин на захранване;
2.3. Проект за В и К и начин на захранване (по преценка на гл.архитект);
2.4. Проект за О и В (по преценка на гл.архитект).
ІІ. За готов промишлен образец (прототип) на преместваем обект или елемент на градско обзавеждане:
1.  Архитектурна, дизайнерска и инженерна части – съгласно изискванията на предходната т. І;
2. Сертификат за  качество на конструкцията и използваните материали, съгласно изискванията на български и/или международни стандарти, съответно преведени, подписани и подпечатани от правоспособни лица, съгласно изискванията на ЗУТ, Камара на архитектите в България (КАБ) и Камарата на инженерите в инвестиционното проектиране (КИИП).
ІІІ. За елементи на градско обзавеждане:
За елементи на градското обзавеждане могат да бъдат  изисквани  и редуцирани като обем и форма на представяне проекти или сертификати, спрямо описаното в предходните т. I и т. II, в зависимост от конкретния случай.
ІV. Рекламен елемент с размер на едностранна рекламна площ 1,5 кв.м.:
–       размер на рекламната площ - 3 кв.м. едностранно и 6 кв.м. – двустранно;

–       разстояние от ниво терен до долната част на рекламното съоръжение – 2,70м.

V. Информационно-указателни табели :   

Информационно-указателни табели по унифициран проект се разполагат върху електрически стълбове.
- Размерът на рекламната площ е от 0,7 кв.м едностранно /1,40 кв.м – двустранно/ до 1 кв.м – едностранно (2 кв.м – двустранно);
-  Вертикалният им ръб, ориентиран към уличното платно, е на разстояние не по-малко от 0,50 м от края на уличното платно, а долния хоризонтален – на височина не по-малко от 2,50 м от нивото на терена.

Подвижни (преносими) информационно указателни табели:
- Размерът на информационната площ на подвижните указателни табели е от 0,7 кв.м едностранно (1,40 кв.м – двустранно) до 1 кв.м – едностранно (2 кв.м– двустранно), височина – до 1,50 м.
VI. Временни  информационни елементи -   размер на експозиционна площ  - 0,70 кв.м.

-  предназначени за културни, спортни и др. прояви от общоградски, национален или международен  характер, без търговска цел.

Приложение № 2 
ОБЕМ И СЪДЪРЖАНИЕ НА ПРОЕКТНАТА ДОКУМЕНТАЦИЯ, ПО КОЯТО СЕ ИЗДАВА РАЗРЕШЕНИЕ ЗА ПОСТАВЯНЕ НА РЕКЛАМНО-ИНФОРМАЦИОННИТЕ  ЕЛЕМЕНТИ
І.  За покривна реклама (светещи ажурни букви), реклама върху калкани на сгради и фирмени надписи:
1.  Архитектурна част:
1.1. Ситуационно решение в М 1:1000– изяснява местоположението на  сградата и  разполагането в план на рекламното съоръжение спрямо нея;
1.2. Фасадно и планово решение в М 1:100, 1:50 или 1:20 – показва   местоположението и параметрите на рекламния елемент спрямо фасадата и плана на сградата;
1.3. Обяснителна записка.
2.  Дизайнерска част:   

2.1. За покривна реклама и фирмени надписи – лого на фирмата и детайли на буквите, начин на закрепване и др.;
 2.2. Проект за графично и цветово оформление;
 2.3. Други допълнителни материали (перспективи, макети, колажи и др.  доказващи адаптиране на обекта в градската среда – по избор на проектанта).
3.  Инженерна част:
3.1. Конструктивен проект;
3.2. Проект за ел. инсталации с указан начин на захранване.
    ІІ.  За свободностоящи рекламни елементи (рекламни елементи с площ над 1,5 кв.м.).
1.  Архитектурна част:
 1.1. Ситуационно решение в М 1:1000 или 1:500 – изяснява графично и с коти разполагането на обекта в план, отстояния до прилежащите регулационни линии, до съществуващи преместваеми обекти, рекламни, информационни елементи и други ограничители в градската среда (стълбове, шахти, дървета), подходи, входове и рампи към прилежащи обществено-обслужващи или жилищни обекти с траен устройствен статут;
  1.2. Фасадно решение – показва вида и параметрите на рекламния елемент; 

1.3. Детайли в подходящ мащаб; 

1.4. Обяснителна записка. 

2.   Дизайнерска част:  
2.1. Проект за графично и цветово оформление; 

2.2. Допълнителни материали (фотомонтажи, перспективи, колажи и др.), доказващи адаптиране на обекта в градската среда и спрямо съществуващите РИЕ. 

3. Инженерна част: 

3.1. Конструктивен проект; 

3.2. Проект за ел. инсталации с указан начин на захранване (ако има такова).
ІІІ. За готов промишлен образец (прототип) на рекламен или информационен елемент:
1.  Архитектурна, дизайнерска и инженерна части – съгласно изискванията на предходния параграф;
1.1. Състояние на фасадата към момента – фото документация и описание на засегнати участъци и детайли за ремонт и възстановяване;

      1.2. Проект за реставрация и цветово оформление на фасадата и нейните елементи – дограма, детайли (еркери, балконски парапети, цокли, корнизи, фризове, пиластри, фронтони и др.) в М 1: 50 или М 1:100;
      1.3. Цветен фотомонтаж (визуализация), доказващ адаптация на реновираната сграда към прилежащото застрояване, по преценка на проектанта – силуетно решение;
       1.4. Обяснителна записка, с която са определени: технология за изпълнение    на възстановителните работи и мерките за топлинна ефективност; използвани материали; каталожен номер на боите от картела на производителя; график за изпълнение на предвиденото в предходната т. 1.1.

2. Сертификат за  качество на конструкцията и използваните материали, съгласно изискванията на български и/или международни стандарти, съответно преведени, подписани и подпечатани от правоспособни лица, съгласно изискванията на ЗУТ, КАБ и КИПП.

